Line Barfod (EL), 2010-12-14:
Jeg vil tillade mig at starte med at slå fast, at jeg mener, at arbejdsløse er mennesker.
De er ikke bare nogle tal i en statistik eller nogle klodser, der skal puttes ned i forskellige kasser, eller andet.
Arbejdsløse er mennesker.
Jeg vil oven i købet gå så langt, at jeg vil sige, at arbejdsløse er mennesker, der gerne vil have et arbejde.
Når man ser den lovgivning, der kommer fra Venstre, De Konservative, Dansk Folkeparti, Liberal Alliance og Kristendemokraterne, kan man godt blive i tvivl om, hvorvidt de i de partier har den opfattelse, at arbejdsløse er mennesker – mennesker, der gerne vil have et arbejde.
Man havde simpelt hen alle mennesker i arbejde, der var ikke nogen, der ikke ville i arbejde.
Arbejdsløse er mennesker, der gerne vil arbejde, og så er det egentlig vores opgave at sørge for, at der bliver skaffet nogle job.
Det med at skaffe job er ikke noget, regeringen går særlig meget op i.
Det gør man ikke rigtig noget for, man deler nogle skattelettelser ud til de rigeste, og så håber man, at det skaffer gang i hjulene.
Men da man samtidig skærer voldsomt ned over for alle dem, der faktisk ville gå ud og bruge deres penge på at købe varer i Danmark, går det ligesom den modsatte vej.
Altså, så længe vi venter på, at der bliver skaffet de job, som vil gøre, at de mennesker, der er arbejdsløse og gerne vil i arbejde, kan komme i arbejde, skal vi jo finde ud af, hvad vi gør med de arbejdsløse.
Hvad gør vi for, at de er rigtig godt rustet til at få et arbejde, når vi får skaffet nogle job?
Ja, vi synes jo, man skulle sørge for, at de f.eks. fik lov til at uddanne sig.
Det ønsker regeringen ikke.
Det, regeringen gør i stedet nu, er, at man skruer op for, at folk skal tvinges ud at arbejde gratis.
Vi skal virkelig have sat gang i løntrykkeriet her.
Og det, man oplever ude i kommunerne, er altså, at man er tvunget til at skære ned, fordi regeringen og Dansk Folkeparti kræver, at der bliver skåret drastisk ned på velfærden.
Der skal skæres ned på indsatsen over for børn, over for folkeskolen, over for de ældre osv., så der bliver skåret drastisk.
Men kan f.eks. opleve, hvis man arbejder på plejehjem, at man bliver fyret fra det plejehjem, man arbejder på.
Nej, så er regeringens opskrift, at man skal sendes ud i job med løntilskud, og derfor bliver man så sendt hen på et andet plejehjem i den samme kommune for at lave nøjagtig det samme, som man gjorde før, nu bare uden løn.
Og man er nødt til arbejde på det plejehjem, fordi dem, der arbejdede der før med løn, nu også er blevet fyret og sendt hen på det plejehjem, som man kom fra, for at arbejde uden løn.
Sådan kan man selvfølgelig sætte løntrykkeri og ydmygelse af mennesker i system, men det er bare ikke særlig godt for vores samfund, og det er slet ikke godt for de arbejdsløse – og slet ikke, hvis vi har den opfattelse, at arbejdsløse faktisk er mennesker, der gerne vil i arbejde.
Ministeren har jo så sagt, at der ligger forskning, der viser, at det bedste, man kan gøre for arbejdsløse, hvis man skal have dem i gang med at arbejde, er, at de kommer ud i et rigtigt job.
Og det er rigtigt for rigtig mange arbejdsløse, som har været lang tid væk fra arbejdsmarkedet, som trænger til at komme i gang, og som har brug for en ekstra støtte osv., men ikke for folk, der lige har været i arbejde, og som er helt klar til at tage et arbejde.
Forskerne har da også undsagt ministeren og sagt, at man ikke bare kan sige, at det at sende folk ud i virksomhedspraktik uden løn får dem i arbejde.
Det kræver altså langt mere, når det handler om mennesker, der har været væk fra arbejdsmarkedet i lang tid, men det indgår bare ikke i ministerens lovforslag. Så jeg vil sige, at jeg håber rigtig meget, især for at kunne hjælpe de mennesker, som er arbejdsløse og gerne vil have et arbejde, og også for resten af samfundet, at vi meget, meget snart får valget, og at vi meget snart får et nyt flertal, der kan sætte en stopper for hele det her aktiveringscirkus og for det løntrykkeri, som regeringen vil intensivere med det her forslag.